অনুভবই আসল কথা ‘গৌরীবেড়িয়া সর্বজনীন দুর্গোৎসব কমিটি’তে। পুজোর উদ্যোক্তারা জানাচ্ছেন, চলতি বছরে তাঁদের থিম ‘যেখানে তাকাই তোমাকেই পাই’। তাঁদের দাবি, এই ‘দৃষ্টি’ ও ‘প্রাপ্তি’র সংযোগ ঘটাবে পরিপার্শ্বের অনুভূতি!
 
উদ্যোক্তা মান্টা মিশ্র জানান, রং, আলো, শব্দের কারিকুরিতে মণ্ডপের ভিতরে এমন পরিবেশ তৈরি হচ্ছে যেখানে একসঙ্গে জল-স্থল-অন্তরীক্ষ অনুভব করবেন দর্শনার্থীরা। বললেন, ‘‘একবার মণ্ডপে ঢুকলে মানুষ যা পাবেন তার টানেই বারবার আসবেন।’’
সাবেকিয়ানা ছেড়ে এবারই প্রথম থিম পুজো করছে গৌরীবাড়ির ৮৪ বছরের এই পুরনো পুজো কমিটি। মণ্ডপসজ্জার দায়িত্বে অমর সরকার জানালেন, ৫০ ফুট লম্বা এবং ১০০ ফুট চওড়া মণ্ডপের প্রবেশপথে থাকছে স্থল। যেখানে শরৎকালের আবহ ফুটিয়ে তোলা হচ্ছে। পাখার ব্লেডে তৈরি হচ্ছে কাশফুল। দেখা যাবে ভোরের দৃশ্য। নদীতে মাঝির নৌকা বাওয়ার দৃশ্যও দেখা যাবে। যদিও মণ্ডপের দু’পাশ থেকে জল পড়া আর জলের শব্দ ছাড়া মণ্ডপের কোথাও জলের অস্তিত্ব রাখছেন না অমর। অমরের কথায়, ‘‘শব্দ আর দৃশ্যপটের ব্যবহারে জল না থাকলেও নৌকাটি দেখে মনে হবে ভাসছে।’’ 
এর পরের অংশে মণ্ডপের ছাদেই থাকছে গ্রহ-তারা-সহ মহাকাশ। থিম পুজোয় যোগ দিলেও প্রতিমায় কোনও বদল ঘটাচ্ছেন না পুজো কর্তৃপক্ষ। অমর বলেন, ‘‘এটা বহু পুরনো পুজো। প্রথমবার থিম করছে। প্রতিমা ইচ্ছা করেই বদলাতে চাইনি।’’ থিম যুদ্ধের প্রতিযোগিতা প্রসঙ্গে তাঁর মন্তব্য, ‘‘প্রতিযোগিতা আছেই। তার আগে মানুষকে ভাল লাগাতে হবে।’’